Espen Barth Eide ringte Marte i Dubai
Dalelv har den siste tiden oppholdt seg i Sjømannskirken i Dubai, fordi hun har sluppet opp for penger og trenger et sted å bo. Hun er fortvilet etter at hun ble dømt til 16 måneders fengsel for sex utenfor ekteskap og to andre punkter. Selv anmeldte hun en voldtekt som hun mener skjedde 6. mars under en firmatur til Dubai.Hun ønsker at norske myndigheter skal hjelpe henne med å komme seg bort fra Dubai. Myndighetene i det muslimske landet har beslaglagt passet henne i påvente av at ankesaken som skal opp i september. Den norske ambassaden har den siste tiden arbeidet med å bistå Dalelv, nå har utenriksminister Espen Barth Eide selv meldt seg inn i saken. Fredag ringte han 24-åringen for å formidle en uforbeholden støtteerklæring. Til VG gir Marte uttrykk for at hun er svært glad for at Barth Eide nå har kontaktet henne direkte. - Han sa at han ville at jeg skulle vite at han personlig vet om saken, og jobber med den. Han kunne ikke love at alt skulle gå bra. Men jeg skulle vite at mange tenker på meg, og at han gjør det han kan, sier hun. Ifølge Marte har utenriksminster Espen Barth Eide vært i dialog med myndighetene i Dubai. Han skal ikke ha fortalt henne hva som har kommet ut av dette. Utenriksdepartementets pressekontakt bekrefter at Barth Eide har kontaktet Dalelv i Dubai. Ifølge Kathrine Raadim, politisk rådgiver i Utenriksdepartementet, forteller til NTB at Ramadan gjør det vanskelig å komme i kontakt med sine emeratiske kollegaer. - Vi har opprettet kontakt på diplomatisk nivå i De forente arabiske emirater, og utenriksministeren prøver å få kontakt med Emiratenes utenriksminister. Det er en vanskelig jobb når det er fredag, ferietid og midt i ramadan. Vi arbeider med saken, men samtidig skal vi ikke ha for høye forhåpninger siden det er forskjell på politisk nivå og rettsvesen, sier departementets politiske rådgiver Kathrine Raadim til NTB. Hun vil ikke kommentere hva Dalelv selv har bedt om av norsk bistand.Torsdag gikk Barth Eide ut for å støtte Dalelv. Til NTB sa han at dommen var høyst problematisk i menneskerettighetsperspektiv. - Det kan ikke være sånn at noen som anmelder en voldtekt selv blir dømt etterpå, sa han til VG. Dalelv har tidligere sendt en bønn hjem til Norge i form av en søknad om fri rettshjelp til Fylkesmannen i Oslo og Akershus. Hun har så langt advokatutgifter på rundt 55.000 kroner, men disse kommer til å stige siden saken skal opp en høyere rettsinstans etter Dalelv anket dommen som falt tirsdag denne uken. Juridisk avdeling hos fylkesmannen bekrefter at de har mottatt Dalelvs søknad og at de håper å få den behandlet innen utgangen av neste uke.For over fem år siden ble Martine Vik Magnussen funnet drept i en kjeller i London. Siden da har hennes familie jobbet intenst for å finne en løsning på saken. Den eneste mistenkte i saken, Farouk Abdulhak, rømte til farens hjemland Jemen. Problemet er at det ikke finnes utleveringsavtaler så Abdulhak kan bli stilt for retten. Martines far, Odd Petter Magnussen, mener det er mulig å lære av Martine-saken i forbindelse med Dalelvs problemer i Dubai. - Etter tre dager gikk familien til Farouk Abdulhak ut i jemenittiske medier og sa at dersom et familiemedlem hadde gjort noe galt, så ville de distansere seg fra vedkommende. Fra å se at familien var ydmyk ut fra en generell rettferdighetsfølelse, så har situasjonen endret seg nå. Det som skjer, er at kulturelle, regionale og religiøse forhold får mulighet til å sette seg og låser situasjonen, sier Magnussen til VG. Han mener dette viser viktigheten av at norske myndigheter handler raskt for å hjelpe Dalelv. - På generelt grunnlag er vår erfaring at tid er en veldig viktig faktor. Det viktigste man kan lære fra slike saker, er at UD må gå inn med alle virkemidler med en gang. Man må søke å finne pragmatiske løsninger før posisjonene låses, sier Magnussen.Jyllands-Posten skriver at danske myndigheter oppfordrer sine landsmenn å vente med anmeldelser av grov kriminalitet i Dubai. I stedet bes danskene om å ta kontakt med myndighetenes representanter i landet. - Hvis man havner i en situasjon hvor man er utsatt for vold eller voldtekt, så er det viktig at man får en advokat som forstår seg på de lokale rettsforholdene, sier Søren Vøhtz, kontorsjef i det danske Utenriksdepartementet til avisen.
Utenriksministeren kontaktet Marte Deborah Dalelv (24) for å fortelle at han personlig jobber med saken.